'A Parlesia è na specie 'e lengua secreta de li musiciste napulitane, ca se tramanda da generazione a generazione in maniera sulamente parlata. Infatti, se trovano pochi riferimenti scritti a 'sta parola. Chest' è 'a primma vota ca se screve ufficialmente 'ncopp' 'a 'sta cosa. Originariamente, 'a Parlesia se parlava fra 'e musiciste ca se truvavano dint'a la Gallaria 'e Tuledo, addo' se 'ncuntravane pe' ffa' ll' affare lloro: appara' nu gruppo pe' jì a suna', pe' truva' 'na fatica dint' 'a nu spusalizio, na festa, eccetera; erano quase tutte pusteggiatore o comunque suonatore 'e canzone napuletane, e inventaino 'stu modo stran'e parla' pe' nun se fa capì da ll' ate. E chianu chianu, parola doppe parola, addeventaje na lengua vera e propria, c' assumigliava nu poco a 'o napuletane, ma ca nun puteva essere capita si nun se sapeva l' esatto signifigato d' 'e pparole. Significato ca veneva spiegato sulamente a chi traseva a pieno titolo dint 'a 'stu giro 'e sunaturi. E accussì, fra na nota e n' ata, se putevano dicere tutte cose, senza ca nisciune nce capeva niente...